[{"text_idx": "#000005", "text": "Deuet eo al lavarenn-se pa oa bet lavaret gant Elif Shafak en deus ar ger broadel ur ster negativel hervezi. \u201cO tont eus Turkia em eus gwelet eno, met estreget eno ivez, e pep lec\u2019h dre ar Reter-Kreiz pe ar Balkaniou\u0300 pegen fall eo ar vroadelouriezh peogwir em eus gwelet traou\u0300 skrijus, penaos e c\u2019hell distrujan\u0303, pegen feuls e c\u2019hell bezan\u0303 ha dreist-holl an disrann etre ar poblou\u0300 a ya da heul betek lakaat anezho da chom hep bevan\u0303 asambles.\u201d"}, {"text_idx": "#000006", "text": "A-du eman\u0303 Nicola Sturgeon gant ar son\u0303j-se. Respontet he deus eo \u201cdiaes ar ger-se\u201d. Met pouezet he deus ivez evit displegan\u0303 petra eo he strollad, ar pouezusan\u0303 eo an emdidermenan\u0303 ha n\u2019eo ket bezan\u0303 a-orin eus ar vro. Daou dra a gred diwar-benn ar re a harp an dizalc\u2019hiezh : ne ra forzh eus pelec\u2019h e teu an dud, adal m\u2019emaint o chom e Bro-Skos, ma kav dezho ez int Skosiz ha ma fell dezho gwelet Bro-Skos dizalc\u2019h, neuze int Skosiz ha mat pell \u2019zo. Eil tra, ar re a harp an dizalc\u2019hiezh n\u2019eo ket evit bezan\u0303 serroc\u2019h war ar bed ha chom etrezo, met kentoc\u2019h peogwir e fell dezho bezan\u0303 klevet er bed a-bezh ha bezan\u0303 digor d\u2019an holl."}, {"text_idx": "#000007", "text": "Perak nompas chen\u0303ch an anv neuze ? \u201cRe luziet e vefe\u201d emezi. Breman\u0303 eo re anavezet anv ar strollad e-barzh an emsav evit an dizalc\u2019hiezh, aon o deus ez afe a-enep d\u2019o c\u2019hoant kentan\u0303. Hag ouzhpenn da se n\u2019en deus ket ar memes ster e Bro-Skos hag e lec\u2019hiou\u0300 all er bed a-bezh. Lavaret a ra Nicola Sturgeon ne c\u2019heller ket chen\u0303ch an doare da welet ar ger er broiou\u0300 all met ar pezh a c\u2019heller ober eo diskouez petra a fell dezho ober gant ar ger-se, gant o doare da welet ar bed, gant ar pezh a reont, evit Bro-Skos hag evit ar re all."}]